Selv i et kulørt britisk politisk galleri stikker Geoffrey Cox ud fra mængden.

Senest kom den 59-årige advokat og politiker for alvor i vælten, da han som den britiske regerings øverste juridiske rådgiver sagde god for premierminister Boris Johnsons omstridte suspendering af parlamentet.

Højesteret stemplede efterfølgende beslutningen som 'ulovlig'.

Da Danmark opdagede svindelen og indledte efterforskningen mod den formodede bagmand, Sanjay Shah, blev Geoffrey Cox hyret af den britiske finansmand. Fra artiklen

Tidligere har hans rådgivning om den såkaldte 'backstop'-aftale om Nordirland også haft afgørende betydning for tingenes gang i det britiske parlament. Den var således en medvirkende årsag til, at det britiske parlament flere gange stemte imod daværende premierminister Theresa Mays brexit-aftale med EU.

Det betød i sidste ende, at Theresa May trak sig som premierminister.

Under alle omstændigheder beskrives Geoffrey Cox som en af brexit-kampagnens fremmeste hjerner, men det er i høj grad også hans aktiviteter ud over det politiske, der har skabt furore.

Masser af bijob

Geoffrey Cox har flere år i træk været den britiske politiker, der har tjent flest penge på bijob – i nogle år op imod syv-otte millioner kroner, viser en gennemgang af hans egne bijob-indberetninger, foretaget af DR, Børsen og The Guardian.

Dertil kommer, at han to gange ikke indberettede indtægter fra advokatgerningen i tide og i ét tilfælde fik kritik for manglende oplysninger om en ejendomsbesiddelse.